## La Generalitat fa treballs d’emergència per a restablir la circulació en la CV-219 després de produir-se un lliscament de terreny

*** Els despreniments patits este dijous han obligat a tancar esta via de la Xarxa Autonòmica de Carreteres entre Chóvar i Eslida**

La Conselleria de Medi Ambient, Infraestructures i Territori està fent treballs d’emergència per a restablir com més prompte millor la circulació en la CV-219, entre les poblacions de Chóvar i Eslida, a on s’han produït despreniments que han obligat a tallar totalment el trànsit per a evitar més problemes de lliscament de terreny.

Així ho ha assenyalat la directora general d’Infraestructures Viàries, M. José Martínez Ruzafa, qui ha explicat que el lliscament s’ha produït en el punt quilomètric 10+500 de la via, a uns 2,5 quilòmetres del nucli urbà d’Eslida.

La directora general d’Infraestructures Viàries ha valorat la ràpida actuació dels servicis de conservació davant situacions d’emergència de la Conselleria de Medi Ambient, Infraestructures i Territori, que “estan actuant en la zona, d’aproximadament 20 metres i, per motius de seguretat, han tallat el trànsit”. No obstant això, s’ha habilitat una plataforma per a permetre la circulació en cas d’emergència.

La CV-219 pertany a la Xarxa Autonòmica de Carreteres de la Comunitat Valenciana i unix els municipis de Chóvar i Eslida en la comarca de la Plana Baixa de Castelló.

Es tracta d’una carretera convencional, amb un carril per sentit de circulació, que creua el Parc Natural de la Serra d’Espadà, per la qual cosa gran part del traçat discorre envoltat de muntanyes i talussos que periòdicament patixen, a causa dels fenòmens meteorològics, algun tipus d’inestabilitat.

Fecha: 28/03/2025